Twitter-käyttäjä ja eduskuntavaalien ääntenlaskija päästi pahan sammakon somepalveluun. Vaalijohtaja ei ole vastaavaan aiemmin törmännyt. Vaalipiirilautakunta arvioi, voiko henkilö jatkaa tulevissa vaaleissa ääntenlaskijana.

Voittaja, SDP:n Antti Rinne kommentoi vaalitulosta tuoreeltaan. IL TV

Eduskuntavaalien jälkimainingeissa kuohuttaa tapaus, jossa ääntenlaskijana ollut Twitter-käyttäjä kertoi, että olisi väärentänyt perussuomalaisen ehdokkaan tarkastuslaskennassa saamia ääniä, jos olisi voinut.

Käyttäjän tviitti kyseenalaistettiin heti ja hän täsmensi, että sanoi tyhmästi, eikä oikeasti olisi väärentänyt ääniä. Hän kertoo yrittäneensä havainnollistaa, että äänet lasketaan tarkkaan. Myös niiden, joiden ei toivoisi pääsevän läpi.

Vahinko oli kuitenkin jo ehtinyt tapahtua.

Jatko puntaroidaan

Tviittaaja on toiminut Pirkanmaan vaalipiirilautakunnan alueella.

Lautakunnan puheenjohtaja Miia-Hannele Vuori kertoo tapauksen tulleen hänen tietoonsa muutamien kuntalaisten yhteydenottojen kautta.

– Ohjeistus on, että pitää ottaa huomioon, miten käyttäytyy omassa roolissaan julkisuudessa. Onhan se harmillista ja me käsittelemme sen täällä.

Vaalipiirilautakunta arvioi, voiko Twitter-sammakon julkisuuteen päästänyt jatkaa tehtävässä mahdollisesti tulevissa vaaleissa.

– Me arvioidaan tilanne sisäisesti ja katsotaan sitten. En ole vielä päässyt puhumaan lakimiesten kanssa asiasta.

Ei omia mielipiteitä ilmi

Varomaton Twitter-käytös on tullut myös vaalijohtaja Arto Jääskeläisen tietoon. Hän ei muista kohdanneensa aiemmin vastaavaa. Omat mielipiteet pitäisi malttaa pitää omana tietonaan kyseisessä asemassa toimiessaan, Jääskeläinen ilmaisee.

Yksittäiseen tapaukseen hän ei ota kantaa, mutta kommentoi asiaa yleisellä tasolla. Asian ratkaisu on vaalipiirilautakunnan käsissä.

– Sanomattakin on selvää, että eihän tällainen tviittailu ole missään tapauksessa asianmukaista. Toisaalta se kertoo sen, ettei mitään väärentämismahdollisuutta ole ollut.

Kyseessä on poikkeuksellinen tapaus ja uudenlainen someajan ilmiö.

– Minun korvaani kuulostaa ihan ensimmäiseltä kerralta, että laskennassa mukana olleet jakavat tällaisia viestejä. Tavallaan se on hänen mielipiteensä, mutta pitäisi pidättäytyä näistä. Jos sinut on valittu tärkeään viranomaistehtävään kuten ääntenlaskenta, täytyy pidättäytyä mielipiteiden ilmaisusta ja suorittaa vain sitä tehtävää, mikä on annettu.

Jääskeläisen mukaan vaaleissa ääntenlaskennan oikeellisuus varmistetaan eritoten sillä, että lautakunnissa ja laskijoissa on eri puolueiden edustajia. Alkuperäinen Twitter-keskustelu käytiin juuri tästä.

– Sehän on nimenomaan sillä varmistettu, että lautakuntien jäsenet edustavat eri puolueita ja sillä nimenomaan turvataan sitä laskennan oikeellisuutta ja nehän valvovat siellä toisiaan.

Lisäksi vaalilaissa määrätään asiasta.

– Vaaliviranomaisena toimivan on toimittava puolueettomasti.

Isossa kuvassa hyvät vaalit

Eduskuntavaaleissa nousi esiin muutama tapaus, jossa kaikki ei mennyt kuten piti. Ahvenanmaalla meni hukkaan kymmeniä ääniä ja Oulussa sekä Jyväskylässä käännytettiin ennakkoäänestäjiä vastoin lakia.

– Isoa kuvaa kun katsoo, äänioikeutettuja oli yli kolme miljoonaa, äänestäjiä on paljon ja viranomaisia tuhansia. Äänestysprosentti oli Suomen oloissa hyvä, 72,1 ja se nousi 2 prosenttiyksikköä. Minusta se on merkittävä nousu ja antaa aiheen olla tyytyväinen. Isoa kuvaa haetaan ja siinä kuvassa pienet tapaukset ovat valitettavia, mutta ison kuvan arvio on, että hyvin meni. Inhimillistä toimintaa tämä on. Kaikenlaista voi aina sattua ja yleensä virheet pystytään korjaamaan, mutta ei aina.